Man gevonnis ná hy tiener voor groep vriende verkragArgieffoto ŉ 20-jarige man is tot 15 jaar tronkstraf in KwaZulu-Natal gevonnis nadat hy ŉ 15-jarige meisie voor haar groep vriende verkrag het. “Die meisie het op 4 Desember 2014 saam met ander meisies van ŉ tradisionele seremonie in Mhlathuzane teruggekeer toe die man haar langs Sesabani-rivier van die groep weggeneem het,” het kol. Jay Naicker, woordvoerder van die polisie, gesê. “Hy het haar voor die hele groep verkrag.” ŉ Saak van verkragting is die volgende dag by Eshowe-polisiestasie aanhangig gemaak. Die meisie het berading ontvang en is vir ŉ mediese ondersoek gestuur. “Die man, Mandiseni Sikhakhane, is in hegtenis geneem en was regdeur sy hofsaak in aanhouding. Hy is Woensdag tot 15 jaar tronkstraf gevonnis,” het Naicker bygevoeg.